Martin Števko

Mgr. Martin Števko, PhD (* 3. január 1986, Revúca) je slovenský mineralóg, popularizátor vedy a nominant ceny Krištáľové krídlo za rok 2022. Pôsobí na Ústave vied o Zemi Slovenskej akadémie vied v Bratislave a tiež v Národnom múzeu Praha, kde sa venuje mineralogickému výskumu.

 Vedecká činnosť a odborná prax 
Martin Števko študoval geológiu na Prírodovedeckej fakulte, Univerzity Komenského v Bratislave. Po štúdiu pôsobil krátky čas ako odborný asistent na Katedre mineralógie a petrológie a následne v súkromnej sfére ako ložiskový geológ pri vyhľadávaní nerastných surovín, drahých kameňov a minerálov na Ukrajine, v Spojenom kráľovstve, v USA, Mexiku alebo Thajsku. Neskôr sa vrátil na Slovensko a dnes pracuje ako vedecký pracovník v SAV. Jeho odborným zameraním je mineralógia, kryštalochémia, genéza a termodynamika supergénnych minerálov, kryštalochémia a genéza rudných minerálov najmä sulfosolí a arzenidov, topografická mineralógia a nové minerály. Je autorom a spoluautorom viacerých objavov nových minerálov z územia Slovenska a Západných Karpát, príp. Česka, Egypta a Ruska, napr. dobšináit, fluorarrojadit-(BaNa), argentopolybazit, auropolybazit, auropearceit, argentotetrahedrit-(Zn), tetrahedrit-(Cu), feriandrosit-(Ce), xenotím-(Gd), marsaalamit-(Y) a elramlyit-(Ce).

 Členstvá a ocenenia 
Cena SAV za výsledky vedecko-výskumnej práce pre mladých pracovníkov (2021)
Cena primátora Mesta Revúca, 
Nominácia na Krištáľové krídlo (2022)
Člen Bratislavského mineralogického klubu
Člen Slovenskej mineralogickej spoločnosti
Národný reprezentant Komisie pre nové minerály a nomenklatúru Medzinárodnej mineralogickej asociácie (CNMNC IMA; súčasnosť)

 Popularizačná činnosť 
Mineralóg Martin Števko sa do povedomia širšej verejnosti dostal aj vďaka nominácii na Krištáľové krídlo 2022. Okrem vedeckých článkov, publikuje aj odborné a popularizačné články v slovenských a českých periodikách a zberateľských mineralogických časopisoch o mineráloch a tiež zaujímavosti zo sveta mineralógie, gemológie a geológie. Je častým hosťom diskusných relácii o vede a výskume v televízii, rádiu a tiež v diskusných fórach, vedeckých kaviarňach a podcastoch.

 Referencie 

Kategória:Slovenskí mineralógovia
Kategória:Pracovníci Slovenskej akadémie vied
Kategória:Absolventi Prírodovedeckej fakulty Univerzity Komenského
Kategória:Osobnosti z Revúcej